[{"text_idx": "#000000", "text": "UEA fordonis sian bibliotekon al Varsovio"}, {"text_idx": "#000001", "text": "La c\u0302efa parto de la biblioteko Hodler de UEA nun formale trovig\u0302as en la posedo de la Nacia Biblioteko de Pollando en Varsovio. Pli frue la arkivo de UEA kaj parto de la biblioteko estis transdonitaj al Au\u0306stria Nacia Biblioteko en Vieno."}, {"text_idx": "#000003", "text": "Kun c\u0302eesto de la pola vicc\u0302efministro kaj ministro pri kulturo kaj nacia heradaj\u0302o Piotr Glin\u0301ski, en la sidejo de la Nacia Biblioteko de Pollando lunde okazis ceremonio pri transdono de la biblioteka kolekto de UEA."}, {"text_idx": "#000004", "text": "Al Varsovio alvenis pli ol 7 tunoj da libroj, revuoj, pos\u0302tkartoj kaj aliaj arkivaj\u0302oj, kiuj dokumentas la historion de Esperanto ekde g\u0302ia komenco g\u0302is hodiau\u0306."}, {"text_idx": "#000005", "text": "Inau\u0306gurante la solenaj\u0302on, doktoro Tomasz Makowski, direktoro de la Nacia Biblioteko, rimarkigis, ke temas pri unu el la plej grandaj kaj kompletaj kolektoj pri la monda historio de la Esperanto-movado."}, {"text_idx": "#000007", "text": "La direktoro rakontis pri log\u0302istikaj defioj, kiujn alfrontis laborantoj de la Nacia Biblioteko kaj volontuloj de UEA dum la efektivigado de pakado kaj transporto. La Biblioteko planas unuavice katalogi la kolekton kaj, kiam tio pretos, eldoni papere la katalogon."}, {"text_idx": "#000008", "text": "Aldone, la biblioteko intencas ciferecigi la materialojn kaj enlistigi la Hodler-bibliotekon al la Memoro de la Mondo de Unesko. Por helpi realigi c\u0302i tiujn celojn, la Biblioteko dungis spertan Esperanto-parolantan kuratoron, Gabriela Skonieczna, kiu laboros pri la kolekto."}, {"text_idx": "#000009", "text": "Tomasz Makowski kaj Duncan Charters subskribas la dokumenton pri la transdono de la kolekto. Foto: Pola ministerio pri kulturo kaj nacia heredaj\u0302o."}, {"text_idx": "#000010", "text": "C\u0302eestante la ceremonion, vicc\u0302efministro Piotr Glin\u0301ski atentigis pri la unikeco kaj aparta valoro de la kolekto, kiu, danke al c\u0302i tiu donaco, trafas al la pola Nacia Biblioteko."}, {"text_idx": "#000012", "text": "Li esprimis la deziron, ke la unika kolekto, sub kompetenta prizorgo de la Nacia Biblioteko, estu plene uzata ne nur de esploristoj kaj specialistoj, sed ankau\u0306 de amantoj kaj kontinuantoj de la ideo de Esperanto."}, {"text_idx": "#000013", "text": "Pri la ideo de Esperanto, vic\u0302efministro Glin\u0301ski rimarkigis, ke g\u0302i jam estas parto de la pola nacia heradaj\u0302o."}, {"text_idx": "#000014", "text": "La prezidanto de Universala Esperanto-Asocio, Duncan Charters, esprimis g\u0302ojon pri tio, ke la kolekto revenas al la fonto \u2012 al la loko, kie Esperanto naskig\u0302is."}, {"text_idx": "#000015", "text": "\u2013 Gravas, ke Esperanto estas parto de heredaj\u0302o ne nur nacia de poloj, sed ankau\u0306 internacia kultura heredaj\u0302o, li atentigis."}, {"text_idx": "#000016", "text": "\u2013 Universala Esperanto-Asocio g\u0302ojas, ke g\u0302i trovis bonan hejmon por c\u0302i tiu kolekto, li aldonis, rimarkigante, ke la asocio esperas, ke la pola Nacia Biblioteko povos plej bone konservi c\u0302i tiun kolekton."}, {"text_idx": "#000017", "text": "Aperis televida raporto pri la transdono."}, {"text_idx": "#000018", "text": "La ceremonion sekvis seminario pri la signifo de Esperanto kaj la kolekto de Hector Hodler."}, {"text_idx": "#000019", "text": "Pascal Dubourg Glatigny, esplordirektoro de la Franca Nacia Centro por Esplorado, kiu havis ankau\u0306 aparte gravan rolon en la transdona procezo, prezentis la prelegon \u201dLa defio konservi transnacian heredaj\u0302on: la futuro de kolekto Hodler\u201d."}, {"text_idx": "#000020", "text": "Ida Stria el la Varsovia Universitato parolis pri la disponebleco de Esperantaj bibliotekaj kolektoj el lingvistika perspektivo."}, {"text_idx": "#000021", "text": "Pri la unuaj Esperantaj lernolibroj kaj vortaroj kaj iliaj au\u0306toroj rakontis Denis Eckert en sia prelego \u201dVarsovio kiel deirpunkto por la disvastigo de lingvo internacia\u201d."}, {"text_idx": "#000023", "text": "La ceremonio okazis dulingve \u2012 en la pola kaj en Esperanto \u2012 kaj akompanis g\u0302in ekspozicio de elektitaj materialoj el la kolekto. Pri la evento raportis interalie la regiona televido TVP3 en sia informprogramo Express regiono\u0301w. Krome, presagentejan komunikon de la Biblioteko republikigis pluraj retpag\u0302oj."}, {"text_idx": "#000025", "text": "En la transdonita kolekto krom libroj trovig\u0302as ankau\u0306 alispecaj objektoj. Kelkaj elektitaj eroj estis ekspoziciitaj lige kun la ceremonio. Foto: Natalia Z\u0307ebrowska"}, {"text_idx": "#000027", "text": "C\u0302iam malpli da libroj aperas en Esperanto"}, {"text_idx": "#000030", "text": "la enpreno de esperanta literaturo en s\u0302tatajn au\u0306 pli g\u0302enerale publikajn kolektojn vers\u0302ajne sekurigas g\u0302ian konservon kaj iagrade faciligas g\u0302ian alireblecon. en komparo kun tio la asociaj au\u0306 privataj kolektoj tro ofte pereas. pri c\u0302i tio oni povas g\u0302oji."}, {"text_idx": "#000031", "text": "la malbona flanko estas, ke c\u0302i tiun evoluon oni povas legi kiel la ne tre brilan historion de la rilatoj inter la movado kaj la s\u0302tatoj. dum pli ol jarcento s\u0302tatoj kaj inters\u0302tataj organizoj zorge ignoris la movadon kaj g\u0302ian lingvan proponon, ne subtenis g\u0302in, ne helpis g\u0302in krom per tre malmultaj g\u0302entilaj deklaroj. kaj nun, kiam la monda lingva situacio preskau\u0306 tute forpus\u0302is c\u0302i tiun proponon kaj instalis situacion en kiu regas kelkaj, kaj pli kaj pli unu nacia lingvo kiel interlingvo, tiuj samaj s\u0302tatoj komisias al siaj kulturaj administroj la surbretigon de nia lingvo, kiel historia kuriozaj\u0302o, pri kies esploro la plu vivantaj hobiuloj helpos al reserc\u0302istoj. g\u0302i montru al la publiko la ne plu dang\u0302eran figuron de fiaskinta internaciismo. pri c\u0302i tio mi malpli volonte g\u0302ojas."}, {"text_idx": "#000032", "text": "Mi supozas, eble erare, ke la biblioteko de UEA konstante kreskadis lau\u0306 la ritmo de la eldonataj libroj. Kiu transprenos tiun dau\u0306ran taskon de g\u0302isdatigo?"}, {"text_idx": "#000033", "text": "Vi levis tre gravan demandon!\nEn Pollando, supezeble ne nur, la Nacia Biblioteko en Varsovio kaj dek kelkaj regionaj/universitataj bibliotekoj ekz-e la Podlahia Libraro en Bjalistoko, ricevadas t.n. \u201cdevigan ekzempleron\u201d, kio signifas ke chiuj pollandaj eldonistoj devas liveradi novajn eldonajhojn al tiuj bibliotekoj. La sistemo funkcias surbaze de la \u201cLegho pri bibliotekoj\u201d. Estas sciate ke tia legho ne ekzistas kaj ne funkcias en Esperantujo. UEA, lau mia \u201chistoria\u201d scio, havigadis la novajn ekzemplerojn surbaze de la kunlaboro kun la revuo \u201cEsperanto\u201d \u2013 se iu petis recenzon, tiu devis sendi 2 ekzemplerejon al UEA \u2013 la 1-an por la recenzanto la 2-an por la biblioteko. Funkciis shajne interkonsentoj/kontraktoj pere de la libroservo kaj ankau donacoj de eldonistoj, sed precize mi ne konas la sistemon \u2013 supozeble Osmo, Ionel au aliaj UEA-eksoficistoj, konas ghin pli bone? Kiel estos estonte?"}, {"text_idx": "#000034", "text": "La regulo estis, ke c\u0302iu eldoninto devis sendi unu ekzempleron al al libroservo de UEA, por ke la eldonaj\u0302o estu listigita en \u201cLaste aperis\u201d de la revuo. Tiu ekzemplero eniris la bibliotekon. Se UEA ricevis du ekzemplerojn, la alia estis sendita al recenzonto. Tamen ne temis pri au\u0306tomatismo. Ne c\u0302iuj estis recenzitaj, c\u0302ar recenzisto ne estis trovita au\u0306 la eldonaj\u0302o ne estis konsiderita inda je recenzo. Kiam la redaktoro kaj la libroservisto trovig\u0302is en la CO, komunikig\u0302o inter la du bone funkciis, kio rezultis en sufic\u0302e multaj recenzoj. Tio kompreneble bone influis ankau\u0306 vendojn. Tio estas unu el multaj aspektoj, pri kiuj la likvidistoj de la CO tute ne pensis au\u0306 trovis malgrava."}, {"text_idx": "#000035", "text": "Osmo \u2013 dankon pro la plena klarigo de la eksa sistemo. Grava estis la fakto, ke UEA mem estis unu el la plej grandaj E-eldonistoj. Nun, kiel promesadis la fifama ekskandidato por la bjalistoka urbestro, se temas pri la liverado de la novaj E-libroj al la pola Nacia Biblioteko, supozeble estos granda nenio!"}, {"text_idx": "#000036", "text": "Aldonaj, kompletigaj informoj pri la ceremonio disponeblas en la lasta elsendo de Pola Retradio:"}, {"text_idx": "#000040", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]